Мы часам забываемся, што сэнс функцыянавання бібліятэк заключаецца не толькі ў тым, каб чытачам выдаваліся запатрабаваныя імі выданні, але яшчэ і шмат у чым іншым. Кіраўнік Скiрмантаўскай сельскай кніжніцы Нэлі Янкоўская адным з галоўных прыярытэтаў у працы “сваёй” установы вызначае краязнаўства. І ў мяне склалася ўражанне, што зроблена ёй у гэтым кірунку столькі, колькі іншыя, значна буйнейшыя профільныя ўстановы, у актыў сабе занесці не могуць. Яна запісвае апавяданні старажылаў аб уласных лёсах і пра вёску наогул, ведучы яе гісторыю з дапамогай тых жа сведак; збірае мясцовы вусны і песенны фальклор. І ўсё гэта афармляе дакументальна. Цікавасць да пошукаў бібліятэкара праявіў Інстытут культуры Беларусі, але на тым пакуль усё магчымае супрацоўніцтва і скончылася.